  Виталий Пронин Алнашысь калык театрысь артист В. Булдаков кышноосты мотоен "ворттылытӥз"3-тӥ апреле Удмурт филармониын ортчиз Анатолий Ушаковлы сӥзем нырысетӥез «Маскара» фестиваль. Та ужрадэз ӵош радъян мылкыдэ вуизы «Шулдыр ӝыт» ансамбль но «Удмурт дунне» газет. «Удмурт дуннеын» ужасьёс ялӥзы усто юморескаослы, сценкаослы но кылбуръёслы конкурс - «Шудэлэ тӥ, серектэ» вожвылъяськон. Вакчи дыр куспын трос гожтэтъёс вуизы редакцие, устоосыз ужъёс потӥзы «Шӧкыч» бамын. Таяз арняе тодмо луизы ни вормисьёс (учкелэ 23-тӥ бамез). Нош азьланяз «Удмурт дунне» сюлмаськоз лыдӟисьёсмылэсь устооссэ гожъямъёссэс нимаз книгаен поттыны.Нош филармониын март толэзь ӵоже ортчиз маскарчиосты быръён. Фестивале пыриськон мылкыдзэс ивортӥзы ог 25 адямиос. Кастингез ӟечен ортчизы Алнаш, Можга, Сьӧлта, Вотка, Шаркан, Якшур-Бӧдья, Эгра, Пичи Пурга, Шаркан ёросъёсысь но Глазов городысь артистъёс. Учкисьёс азе потыны шуд усиз 12 номерлы гинэ.Маскарчиосты дунъязы Удмуртиысь калык артистъёс Вячеслав Байков но Александр Баймурзин, «Мынам Удмуртие» радиоысь «Лӧпшо Педор» программалэн авторез Фёдор Миннигараев но «Шулдыр ӝыт» ансамбльлэн чеберлыкъя кивалтӥсез Наталья Ушакова.Жюрилэн но, учкисьёслэн но мылкыдзы огкадь луиз тужгес усто номеръя - нырысетӥ инты сётэмын Алнашысь калык театрлы. Татысь артистъёслы ик кошкиз учкисьёслэн кузьымзы - тазэ дасяз «Удмурт дунне» газет. Кыкетӥ инты басьтӥз Можга ёросысь Бадӟым Сибы гуртысь фольклор театр. Куинетӥ интыен пусъемын Эгра ёросысь Чутыр черкогуртысь Алексей Баталов.Фестивале пыриськем котькуд коллектив но нимаз артист пусъемын кузьымъёсын но дипломъёсын. Дунъясьёс вератэк ӧз кыле егитъёс сярысь - Ижысь Тимофей Черепанов но Шаркан ёросысь Павел Вахрушев, пе, асьсэды азьланяз эшшо но возьматозы ай.«Маскара» фестиваль но ужрадэ пыриськем коллективъёс сярысь пыр-почгес гожтомы матысь номерын.Елена СкворцоваТуспуктӥз Владимир Беломорских Теги: концерт Серекъяннунал Удмурткунфилармония  